

ที่ มท ๐๘10.6/ว กระทรวงมหาดไทย

 ถนนอัษฎางค์ กทม. ๑๐๒๐๐

 กันยายน ๒๕62

เรื่อง แนวทางการดำเนินงานโครงการเงินอุดหนุนเพื่อการเลี้ยงดูเด็กแรกเกิด ตามมติคณะรัฐมนตรีเมื่อวันที่ 26 มีนาคม 2562

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย สำเนาหนังสือกระทรวงการพัฒนาสังคมและความมั่นคงของมนุษย์ ด่วนมาก ที่ พม 0309/11050

ลงวันที่ 28 สิงหาคม 2562 จำนวน 1 ฉบับ

ด้วยกระทรวงมหาดไทย ได้รับแจ้งจากกระทรวงการพัฒนาสังคมและความมั่นคงของมนุษย์ ว่า กรมกิจการเด็กและเยาวชนได้ยกร่างและประกาศใช้ระเบียบกรมกิจการเด็กและเยาวชนว่าด้วยการจ่ายเงินอุดหนุนเพื่อการเลี้ยงดูเด็กแรกเกิด พ.ศ. 2562 และจัดทำคู่มือการปฏิบัติงานโครงการเงินอุดหนุนเพื่อการ เลี้ยงดูเด็กแรกเกิด ตามมติคณะรัฐมนตรีเมื่อวันที่ 26 มีนาคม 2562 เรียบร้อยแล้ว

 กระทรวงมหาดไทยพิจารณาแล้วเห็นว่า เพื่อให้การดำเนินการดังกล่าวเป็นไปด้วยความเรียบร้อย จึงให้จังหวัดแจ้งขอความร่วมมือองค์กรปกครองส่วนท้องถิ่น และกำนัน ผู้ใหญ่บ้าน ฯลฯ ดำเนินการ ดังนี้

1. ขอความร่วมมือองค์กรปกครองส่วนท้องถิ่นดำเนินการรับลงทะเบียนโครงการเงินอุดหนุนเพื่อการเลี้ยงดูเด็กแรกเกิดอย่างต่อเนื่อง ตามระเบียบกรมกิจการเด็กและเยาวชนว่าด้วยการจ่ายเงินอุดหนุนเพื่อการเลี้ยงดูเด็กแรกเกิด พ.ศ. 2562 โดยใช้แบบคำร้องขอลงทะเบียนเพื่อขอรับสิทธิเงินอุดหนุนเพื่อการเลี้ยงดูเด็กแรกเกิด (ดร.01) และแบบรับรองสถานะของครัวเรือน (ดร.02) พร้อมติดประกาศ 15 วัน ก่อนบันทึกข้อมูลเบื้องต้นตามแบบคำร้องขอลงทะเบียนเพื่อขอรับสิทธิเงินอุดหนุนเพื่อการเลี้ยงดูเด็กแรกเกิด (ดร.01) เฉพาะรายการ ได้แก่ ชื่อ นามสกุล เลขประจำตัวประชาชนของผู้ลงทะเบียนและเด็กแรกเกิด เข้าสู่ระบบฐานข้อมูลโครงการ เงินอุดหนุนเพื่อการเลี้ยงดูเด็กแรกเกิด และจัดส่งเอกสารให้สำนักงานพัฒนาสังคมและความมั่นคงของมนุษย์จังหวัด

2. ขอความร่วมมือกำนัน ผู้ใหญ่บ้าน ผู้ช่วยผู้ใหญ่บ้าน ข้าราชการหรือพนักงานส่วนท้องถิ่น ที่ดำรงตำแหน่งในระดับปฏิบัติการขึ้นไปหรือเทียบเท่า เป็นผู้รับรองคนที่ 2 ในแบบรับรองสถานะของครัวเรือน (ดร.02) ตามระเบียบกรมกิจการเด็กและเยาวชนว่าด้วยการจ่ายเงินอุดหนุนเพื่อการเลี้ยงดูเด็กแรกเกิด พ.ศ. 2562

3. ขอความร่วมมือองค์กรปกครองส่วนท้องถิ่นดำเนินการรวบรวมและจัดส่งรายชื่อ เด็กแรกเกิดและผู้ปกครองที่ได้รับที่ได้รับเงินอุดหนุนเพื่อการเลี้ยงดูเด็กแรกเกิด ให้หน่วยบริการสาธารณสุข ในพื้นที่เพื่อติดตามพัฒนาการเด็ก

 จึงเรียนมาเพื่อพิจารณาดำเนินการต่อไป

 ขอแสดงความนับถือ

กรมส่งเสริมการปกครองท้องถิ่น

โทร. ๐-๒๒๔๑-๙๐๐๐ ต่อ ๔๑๓2 โทรสาร ต่อ 4103

ผู้ประสานงาน พีรณัฐ ประทุมชาติภักดี โทร 083-4209136